ORDE do 21 de decembro de 2010 sobre a aprobación definitiva da modificación puntual 06-01 do Plan Xeral de Ordenación Municipal do Barco de Valdeorras.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 11/01/2011

O Concello do Barco de Valdeorras remitiu o expediente de referencia en que solicitaba a súa aprobación definitiva. Ao afectar espazos libres públicos precisa o informe previo favorable da Comisión Superior de Urbanismo de Galicia, conforme o artigo 94º.4 da LOUG.
I. Antecedentes.
I.1. O Concello do Barco de Valdeorras ten actualmente vixente o Plan Xeral de Ordenación Municipal aprobado definitivamente o 27 de xuño de 2003.
I.2. Na tramitación da modificación puntual consta:
-O 20 de xuño de 2006 a Dirección Xeral de Urbanismo emitiu informe para os efectos do artigo 85º.1 da LOUG.
-O 8 de marzo de 2007 a Dirección Xeral de Desenvolvemento Sostible da Consellería de Medio Ambiente e Desenvolvemento Sostible resolveu que non é necesario someter ao procedemento de avaliación ambiental estratéxica a modificación puntual.
-En data do 16 de xuño de 2008 a Dirección Xeral de Urbanismo emitiu novo informe previo á aprobación inicial.
-O Concello Pleno en sesión de 3 de xullo de 2008 aprobou inicialmente a modificación puntual 06-01 do PXOM do Barco de Valdeorras. A aprobación foi publicada nos diarios La Voz de Galicia e La Región do 8 de xullo de 2008; e no DOG do 11 de xullo de 2008. Non se presentou ningunha alegación.
-O 17 de febreiro de 2009 a Dirección Xeral de Patrimonio Cultural da Consellería de Cultura e Deporte emitiu informe favorable sobre a modificación puntual.
-O Pleno municipal, en sesión do 5 de marzo de 2009, aprobou provisionalmente a modificación puntual coa incorporación dunha separata á memoria e 6 planos modificados.
-En sesión do 1 de outubro de 2009 a Comisión Superior de Urbanismo acordou, por unanimidade, emitir informe desfavorable sobre o expediente.
-O Concello Pleno do 10 de febreiro de 2010, acordou someter a modificación corrixida a un novo trámite de información pública por prazo dun mes, con anuncios nos diarios La Voz de Galicia e La Región do 20 de febreiro de 2010; e no DOG do 24 de febreiro de 2010. Non se presentou ningunha alegación.
-O Pleno Municipal do 8 de abril de 2010 aprobou provisionalmente a modificación puntual cun anexo de cambios motivados polo informe da Comisión Superior de Urbanismo.
-O 7 de outubro de 2010 a Comisión Superior de Urbanismo acordou por unanimidade emitir informe favorable sobre a modificación para os efectos do disposto no artigo 94º.4 da LOUG.
-O Concello Pleno, en sesión do 7 de outubro de 2010, acordou someter o expediente a un novo trámite de información pública con anuncios no DOG do 27 de outubro de 2010 e nos diarios La Región e La Voz de Galicia. Non se presentou ningunha alegación.
-O Concello Pleno, en sesión do 2 de decembro de 2010 aprobou provisionalmente o documento refundido da modificación puntual 06-01 do PXOM do Concello do Barco de Valdeorras.
II. Análise da modificación puntual.
Unha vez analizado o expediente remitido polo Concello do Barco de Valdeorras e vista a proposta literal que nesta mesma data eleva a Secretaría Xeral de Ordenación do Territorio e Urbanismo, cómpre facer as seguintes consideracións:
II.1. A modificación puntual ten por obxecto tres cuestións:
-No denominado predio da Cruz, parque arqueolóxico, grafado polo PXOM na súa maior parte como sistema xeral de espazos libres e zonas verdes, preténdese limitar a 18.800 m2 o sistema xeral denominado SN-P2, deixando o resto da superficie do sistema xeral como dotación local de equipamentos, como sistema local de espazos libres e como espazo con aproveitamento lucrativo.
-En segundo lugar, por mor de erros no planeamento ao catalogar zonas de protección que soamente figuraban na aprobación inicial, preténdense corrixir os planos en coherencia coa aprobación definitiva.
-Finalmente, no denominado predio Lameiro, que figuraba catalogado na ficha 59 do catálogo do PXOM e que fora demolida polo seu propietario con anterioridade á súa catalogación, preténdese a súa descatalogación en virtude da sentenza do Xulgado do Contencioso-Administrativo nº 1 de Ourense.
II.2. O interese público da modificación puntual xustifícase pola mellora da ordenación urbanística vixente, tratando de obter -sen custo ningún para o concello-unha ampla superficie de solo público mediante a súa cesión para dotacións públicas a través do desenvolvemento urbanístico do sector de solo urbanizable.
II.3. Na proposta da modificación puntual aprobada provisionalmente o 2 de decembro de 2010 gráfase a delimitación de 18.800 m2 para SN-P2 e de 2.540 m2 para DN-C1 no sector SUR-17, e delimítase a zona de protección arqueolóxica conforme o informe favorable da Dirección Xeral de Patrimonio Cultural.
En conxunto, diminúe a superficie destinada a espazos libres do sistema xeral en 7.650 m2 (de 26.450 m2 a 18.800 m2) e aumenta a superficie destinada a equipamento para ampliación do cemiterio en 1.890 m2 (pasa de 2.570 m2 a 4.460 m2).
De conformidade co artigo 89º e 93º.4 da LOUG e artigo 1º do Decreto 316/2009, do 4 de xuño, polo que se establece a estrutura orgánica da CMATI, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Con base en todo o anterior,
RESOLVO:
Primeiro.-Outorgar a aprobación definitiva á modificación puntual 06-01 do PXOM do Barco de Valdeorras, de acordo co previsto no punto 7.a) do artigo 85º da Lei 9/2002, de ordenación urbanística e protección do medio rural de Galicia.
Segundo.-De conformidade co disposto polos artigos 92º da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
Terceiro.-Notifíquese esta orde ao concello, e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 21 de decembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas